Fit‐23 ta' Marzu 2016 il‐Kunsill ikkonferma qbil informali li ntlaħaq mal‐Parlament Ewropew dwar ir‐reviżjoni tad‐direttiva dwar ir‐rekwiżiti tekniċi għal bastimenti tal‐passaġġi fuq l‐ilma interni. L‐abbozz ta' direttiva jistabbilixxi proċedura għall‐applikazzjoni ta' standards uniformi għan‐navigazzjoni interna fl‐Ewropa. L‐istandards ser jiġu żviluppati mill‐Kumitat Ewropew għat‐tfassil ta' standards fil‐qasam tan‐navigazzjoni interna (CESNI), li ġie stabbilit taħt l‐awspiċi tal‐Kummissjoni Ċentrali għan‐Navigazzjoni fuq ir‐Renu (CCNR) fit‐3 ta' Ġunju 2015. L‐ewwel standard adottat minn CESNI ser jiġi inkorporat fil‐liġi tal‐UE mid‐direttiva riveduta. Dan ser jarmonizza r‐rekwiżiti tekniċi għall‐bastimenti tal‐passaġġi fuq l‐ilma interni applikabbli fl‐UE u fuq ix‐xmara Renu. Id‐direttiva l‐ġdida ser tħaffef ukoll il‐proċedura għall‐aġġornament tar‐rekwiżiti, peress li l‐aġġornamenti ser jirrikjedu biss att delegat tal‐Kummissjoni. Ir‐regoli l‐ġodda huma għalhekk mistennija li jtejbu ċ‐ċertezza legali u jnaqqsu l‐piż amministrattiv għas‐settur tan‐navigazzjoni interna. Dħul fis‐seħħ Id‐direttiva ser tidħol fis‐seħħ għoxrin jum wara l‐pubblikazzjoni tagħha fil‐Ġurnal Uffiċjali tal‐UE. L‐istati membri mbagħad ser jkollhom sentejn biex jittrasponuha, jiġifieri jadottaw dispożizzjonijiet nazzjonali biex jikkonformaw magħha. Il‐passi li jmiss Ladarba t‐test maqbul jgħaddi minn finalizzazzjoni legali‐lingwistika, jeħtieġ li jiġi approvat formalment mill‐Kunsill u l‐Parlament. Il‐proċedura hija mistennija li tiġi konkluża fix‐xhur li ġejjin. Rekwiżiti tekniċi uniformi għal bastimenti tal-passaġġi fuq l-ilma interni fl-Ewropa: ftehim mal-Parlament - Stqarrija għall-istampa tas-17 ta' Marzu 2016